Éxodo 2
Moisesan nacitapa
1Leví chachan wawanacapat saraker mä chachasti, pachpa Leví tribunquir warmimpiw casarasïna, 2ucatsti uca warmipajja usuriptasinjja, mä yokall wawa wawachasïna. Ucampis wawapajj suma c'umarätap laycusti jan uñjcañ chekaru imantasinwa quimsa phajjsi uywäna. 3Ucampis jan juc'ampi jaya urunaca imjjäsiñjamätap laycusti, mamapajja totoranacat lurata mä canastaruw asfaltompi, uqhamarac alquitranampi josk'süna p'iyanacata umajj jan mantañapataqui, ucatjja uca canastaru wawa ichuntasinjja Nilo sat jawir thiya totoranac taypiruw jaytanïna. 4Ucatsti uca wawan cullacapampiw jaya chekat uñch'uquiyäna, cunatejj wawaru pascaspa uca uñjañapataqui.
5Uqhamäquipansti faraonan phuchapawa jawirar jarisiri jutäna, juparu sirviri tawakonacampi cuna, ucampis uca tawakonacajja jawir thiyan sarnakcasinjja totoranac taypincasquiri mä canasta uñjapjjäna, ucatsti faraonan phuchapajj maynïr sirviripwa qhitäna uca canasta apsuniñapataqui. 6Apsunisasti faraonan phuchapajja uca canasta jist'aräna, ucampis uca mankhena wawajj wali jachatap laycusti qhuyapt'ayasaw arsüna:
—¡Acajj hebreonacan wawaparaquisä! —sasa.
7Ucatsti uca wawan cullacapajja faraonan phuchapar jicjjatasinjja sänwa:
—¿Waliquïspati hebreo warminac taypita mayni irptanirista aca wawa jumatac uywañapataqui? —sasa.
8Faraonan phuchapajj saraquïnwa:
—Uqhamajj saram, irptanim —sasa.
Ucatsti uca tawakojj wawana taycapwa irptanïna. 9Faraonan phuchapajj wawan mamaparojj sänwa:
—Aca wawa uywanirapita, nayasti uywatamatjja pagascämawa —sasa.
Wawan taycapajj iyaw sasaw ichjjarawayasin uca wawa uywäna. 10Niya jach'äjjepansti faraonan phuchapan ucaruw uca wawjja irparapjjäna. Ucatsti faraonan phuchapajj wawapat uñt'asjjasinjja Moisés sasaw suticharaquïna; saraquïnwa:
—Nayajja umatwa aca wawa apsusta —sasa.
Moisesajj Egipto marcat jaltjje
11Moisesasti wali waynäjjänwa, ucatsti mä urojja marca masinacap uñjiriw saräna, ucampis cawqhantejj irnakapcäna ucar jicjjatasinjja uñjänwa, jupanacajj ch'ama irnakañanacana wali t'akhesiñampi lurasipcatapa. Uqhamarac uñjaraquïnwa mä egipciojja maynïr marca masiparu nuwjasquiri. 12Uqham uñjasinsti Moisesajj take toke uñatatäna, ucampis jan qhitis utjipanjja uca egipcioruw jiwayäna, ucatsti ch'alla mankharuw imantäna. 13Khepa alwasti mistcasinjja uñjaraquïnwa pani hebreonacaru nuwasisquiri, ucatsti cawquïritejj sinti maynir nuwjqui ucaruw säna:
—¿Cunatsa jumajj masimaru uqham nuwjta? —sasa.
14Ucatsti uca hebreojj Moisesarojj sänwa:
—¿Qhitisa jumarojj nanac taypiru jilïrita uchtam, jan ucajj cunatejj walïqui, janis walïqui ucanac uñjiritsa? ¿Nayarojj jiwayañti munista, cunjämatejj masüru mayni egipcior jiwaycta uqhama? —sasa.
Moisesasti uca arunac ist'asinjja wali ajjsarthapïna, egipcio jakeru jiwayatapsa yatipjjatapa amuyasina. 15Faraonasti, Moisesan mayni egipcior jiwayatap yatisinjja, jiwayañataqui thakayiriw qhithäna. Ucampis Moisesajj jan jiwayatäñ laycojja Egipto marcat sarawayjjänwa, ucat Madián sat chekaruw purïna ucan jacjjañataqui.
16Uca Madián sat chekansti mä sacerdotew utjäna pakallko phuchani. Ucampis uca chekar purisinjja mä phuch'u jac'aruw kont'asïna. Ucatsti uca urojja uca sacerdotena phuchanacapaw jutapjjäna phuch'ut uma apsusa ovej umañanacaru phokharañataqui, ucata awquipan ovejanacapar umarayañataqui. 17Ucampis yakha awatirinacaw jutasina uca tawakonacarojj phuch'uta alisnucuña munapjjäna. Uqham uñjasinsti Moisesajj tawakonacatwa arjjatäna, ucatsti uma apsusaraquiw ovejanacapar umarayaraquïna. 18Ucampis cunapachatejj tawakonacajj awquipan ucaru cutt'anjjapjjän ucqhasti, Reuel sat awquipajja sänwa:
—¿Cunatsa jichhürojj wali urut jutjjapjjta? —sasa.
19Jupanacasti awquiparojj sapjjänwa:
—Mä egipcio jakewa mayni awatirinacajj nanacaru phuch'uta jarc'asis jan wali lurquipana arjjatapjjetu, ucatsti juparaquiw uma phuch'uta apsusinjja ovejanacasaru umarayi —sasa.
20Ucatsti awquejj phuchanacaparojj sänwa:
—Jichhasti, ¿cawquincasquis uca jakejja? ¿Cunatsa sapaqui jaytanucuniwayapjjta? ¡Jawsanipjjam jiwasampi chica mank'asiñapataqui! —sasa.
21Uqhamatwa Moisesajj uca tawakonacan awquipan utapan jacjjäna, ucatsti uca Reuel sat sacerdotejja Séfora sat phuchapampiw casarjjäna. 22Ucampis Moisesan warmipajja mä yokall wawa wawachasïna, ucatsti Moisesajj, wawaparojj Gersón sasaw sutichäna, saraquïnwa: “Nayajja janiw aca orakenquirïcti” sasa.
23Jaya maranaca pasatatsti Egiptonquir reyejj jiwjjänwa. Ucampis israelitanacajja t'akhesisipcaquïnwa, ucatsti jupanacajja Diosansa ist'cayawa mayisipjjäna. 24Ucampis Diosajja jupanacan mayisitanacapa ist'asinjja amtasïnwa Abrahamampi, Isaacampi, Jacobompi cuna amtäwinacarutejj mantcäna ucanacata. 25Ucatsti Diosajj israelitanacar t'akhesir uñjasinjja, amuyänwa jan walt'añancapjjatapa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn